કલ્યાણ પરબત: અગ્રણી ટેલિકોમ કંપની ભારતી એરટેલ અને આઇડિયા સેલ્યુલર જંગી ખોટ નોંધાવે તેવા પ્રબળ સંકેત મળી રહ્યાં છે ત્યારે રિલાયન્સ જીઓ ઈન્ફોકોમ એપ્રિલ-જૂન ક્વાર્ટરમાં Rs ૫૩૦ કરોડ જેટલો ચોખ્ખો નફો નોંધાવે તેવી શક્યતા વિશ્લેષકોએ વ્યક્ત કરી છે. માર્ચ-'૧૮ ક્વાર્ટરમાં રિલાયન્સ જીઓએ Rs ૫૧૦ કરોડનો ચોખ્ખો નફો કર્યો હતો. નવા ગ્રાહકો મળવાથી જૂન-'૧૮ ક્વાર્ટરમાં જીઓની આ‌વકમાં ત્રિમાસિક ધોરણે ૪ ટકાનો ઉમેરો થશે અને તે Rs ૭,૪૧૪ કરોડની થશે એવી શક્યતા વિશ્લેષકોએ વ્યક્ત કરી છે. ICICI સિક્યોરિટીઝને અંદાજ છે કે, જૂન ક્વાર્ટરમાં જીઓ ૨.૭ કરોડ ગ્રાહકોનો ઉમેરો કરે તેવી શક્યતા છે. કંપનીના Rs ૨૫૧ના મેગા ક્રિકેટ સીઝન પેકની લોકપ્રિયતાને જોતાં તેને આટલા ગ્રાહકો મળી શકશે. રિલાયન્સ જીઓએ વર્તમાન ગ્રાહકોની ફ્રી પ્રાઈમ મેમ્બરશિપમાં વધુ એક વર્ષનો ઉમેરો કર્યો હતો, જેથી આવકમાં ઘટાડો થઈ શકે છે પરંતુ ગ્રાહકોની સંખ્યામાં આટલો જંગી ઉમેરો થવાથી આ ઘટાડો સરભર થઈ શકે છે. આનાથી વિપરિત, માર્કેટ લીડર ભારતી એરટેલ જૂન-'૧૮ ક્વાર્ટરમાં Rs ૨૨૦-૫૦૦ કરોડની રેન્જમાં ચોખ્ખી ખોટ નોંધાવે તેવો અંદાજ છે જ્યારે કુમાર બિરલાની આઇડિયા Rs ૧,૪૪૪-Rs ૨,૪૯૩ કરોડની ખોટ નોંધાવી શકે છે. જોકે, વિશ્લેષકોને અપેક્ષા છે કે, પ્રાઈમ યુઝર તરફથી સીધી આવકમાં ઘટાડો થવાને કારણે તેમજ ટેરિફમાં કાપ અને કેશબેક ઓફરની અસર પડવાથી જૂન-'૧૮ ક્વાર્ટરમાં રિલાયન્સ જીઓની એવરેજ રેવન્યુ પર યુઝર (ARPU) ત્રિમાસિક ધોરણે ૯.૯થી ૧૧.૫ ટકા ઘટીને Rs ૧૨૧-૧૨૪ થશે.